标题：黄帝内经太素
黄帝内经太素
简介医学著作。隋杨上善撰。原书30卷，今国内只存23卷残本。此书是《黄帝内经》早期传本之一，包括《素问》、《针经》（即《灵枢》）两部分内容。杨氏据其内容性质之异同，各归其属，分为摄生、阴阳、人合、脏腑、经脉、腧穴、营卫气、身度、诊候、证候、设方、九针、补泄、伤寒、邪论、风论、气论、杂病十九大类重予编次、注释。编撰体例取法皇甫谧《甲乙经》，而无编辑害义之失。其文先列述义较完整之篇段，而以所移迻之短章碎文附于其后，不使原文杂糅。其相承旧本有可疑者，于注中详加训释，不轻易改动原文，不仅保存了《黄帝内经》各篇之早期文字形态，而杨氏注文在考校字义，诠释发挥以及引录古籍佚文等方面，均有重要的文献价值。现存日本天保年间写本、日本影抄卷子本、清刻本、《丛书集成》本等多种抄本、刊本。建国后，人民卫生出版社将萧延平兰陵堂仿宋刻本予以影印出版。
作者杨上善
  隋唐时代医学家。约生于575年，卒于670年，曾在隋大业年间(605年至616年)任太医侍御，精于医术，诊疗出奇，能起沉疴。对《黄帝内经》有着较深研究，曾奉敕注《内经》，取《素问》及《灵枢》的内容，重新编次，著成《黄帝内经太素》一书，共30卷，是分类研究《内经》的第一家。故宋代林亿等指出:“及隋杨上善纂而为《太素》，今睹其例。取《素问》、《灵枢》之文，错综以致注解者，后世有两经分类之书，上善实为此唱首。”另外，还著有《黄帝内经明堂类成》，今仅存钱本第一卷，名为《黄帝内经明堂》。 
在学术思想方面，杨上善著《黄帝内经太素》在对《内经》分类研究的同时，保存了《内经》中一些原文的较早面貌，而且在考校字义、诠释发挥和引录古书佚文方面，均有其学术价值。
内容介绍本书是早期分类编纂、研究、注解《黄帝内经》的《黄帝内经太素》的语译本。本书以与其成姊妹篇的《黄帝内经太素校注》中的《黄帝内经》条文为底本，保持了原书体例、分类，对缺佚之卷有所增补。原文部分尽量减少了通假字、古今字、异体字，只对原文中生僻古奥的字词和术语做了简要注释。语译部分以直译为主，参以意译。 全书30卷(缺卷第一、四、七、十八、二十)，仍保持《黄帝内经太素》的体例、分类。对全书每卷原文中的生僻古奥字词或中医术语，在自然段末予以注释。语译工作是本书重点，以直译为主，间或参以意译。全书译文深入浅出，晓畅通达，既反映了原书原意，又便于读者学习研究，是语译《黄帝内经太素》的上佳之作。
目录
前言　
凡例
例言　
黄帝内经太素卷第一　摄生之一(佚)
黄帝内经太素卷第二　摄生之二
顺养
六气
九气
调食
寿限?
黄帝内经太素卷第三　阴阳
阴阳大论
调阴阳
阴阳杂说
黄帝内经太素卷第四(佚)
黄帝内经太素卷第五 人合
天人合
阴阳合
四海合
十二水
黄帝内经太素卷第六　藏腑之一
五藏精神
五藏命分
藏府应候
藏府气液
黄帝内经太素卷第七 藏府之二(佚)
黄帝内经太素卷第八 经脉之一
经脉连环
经脉病解
阳明脉解
黄帝内经太素卷第九　经脉之二
经脉正别
脉行同异
经络别异
十五络脉
经脉皮部?
黄帝内经太素卷第十　经脉之三
督脉
带脉
阴阳乔脉
任脉
冲脉
阴阳维脉
经脉标本
经脉根结
黄帝内经太素卷第十一　输穴
本输
变输
腑病合输
气穴
气府
骨空?
黄帝内经太素卷第十二　营卫气
营卫气别
营卫气行
营五十周
卫五十周
黄帝内经太素卷第十三　身度
经筋
骨度
肠度
脉度?
黄帝内经太素卷第十四　诊候之一
四时脉形
真脏脉形
四时脉诊
人迎脉口诊
黄帝内经太素卷第十五　诊候之二
色脉诊
色脉尺诊
尺诊
尺寸诊
五脏脉诊?　
黄帝内经太素卷第十六　诊候之三
虚实脉诊
杂诊
脉论
黄帝内经太素卷第十七 证候之一
黄帝内经太素卷第十八 证候之二(佚)
黄帝内经太素卷第十九 设方
知古今
知要道
知方地
知形志所宜
知祝由
知针石
知汤药
知官能
黄帝内经太素卷第二十(佚)
黄帝内经太素卷第二十一　九针之一
九针要道
九针要解
诸原所生
九针所象?
黄帝内经太素卷第二十二　九针之二
刺法
九针所主
三刺
三变刺
五刺
五脏刺
五节刺
五邪刺
九刺
十二刺
黄帝内经太素卷第二十三　九针之三
量缪刺
量气刺
量顺刺
疽痈逆顺刺
量络刺
杂刺
黄帝内经太素卷第二十四　补泻
天忌
本神论
真邪补泻
虚实补泻
虚实所生
黄帝内经太素卷第二十五　伤寒
热病决
热病说
五脏热病
五脏痿
疟解
三疟
十二疟
黄帝内经太素卷第二十六　寒热
寒热厥
经脉厥
寒热相移
厥头痛
厥心痛
寒热杂说
痈疽
虫痈
寒热瘰疬
灸寒热法
黄帝内经太素卷第二十七　邪论
七邪
十二邪
邪客
邪中
邪传
黄帝内经太素卷第二十八　风论
诸风数类
诸风状论
诸风杂论
九宫八风
三虚三实
八正风候
痹论?
黄帝内经太素卷第二十九　气论
黄帝内经太素卷第三十　杂病
[附篇]
《黄帝内经太素》遗文并杨氏原注
《校正内经太素杨注》后序
黄帝内经太素节选
顺养平按∶此篇自篇首至不致邪僻，见《灵枢》卷六第二十九《师传》篇。自夫治民至不致邪僻，见《甲乙经》卷六第二。自久视伤血至久所病也，见《灵枢》卷十二第七十八《九针论》，又见《素问》卷七第二十三《宣明五气篇》。自春至末，见《素问》卷一第二《四时调神大论》，又见《甲乙经》卷一第二。黄帝曰∶余闻先师有所心藏，弗着于方。余愿闻而藏之，则而行之，（先师心藏，比斫轮之巧，不可□□，遂不着于方也。又上古未有文着□□□暮代也，非文不传，故请方传之，藏而则之。平按∶有所心藏，所字原缺，之则而行四字原缺，谨根据《灵枢》补入。注斫轮之巧，袁刻巧误作功，不可下原缺二字，暮代上原缺三字，袁刻不缺，谨根据原抄，以存真相。）上以治民，下以治身，（先人后己，大圣之情也。）使百姓无病，上下和亲，德泽下流，（理国之意。）子孙无忧，（理家之意。）传于后世，无有终时，可得闻乎？（言其益远。平按∶终时别本作终始。）岐伯曰∶远乎哉问！夫治民与治自，治彼与治此，治小与治大，治国与治家，未有逆而能治者也，夫唯顺而已矣。（人之与己、彼此、大小、国家八者，守之取全，循之取美，须顺道德阴阳物理，故顺之者吉，逆之者凶，斯乃天之道。平按∶岐《素问》、《灵枢》均作歧，下同，不再举。治自别本作治身，《灵枢》、《甲乙经》均作自治。）顺者，非独阴阳脉论气之逆顺也，百姓民众，皆欲顺其志也。（非独阴阳之道、十二经脉、营卫之气有逆有顺，百姓之情皆不可逆，是以顺之有吉也，故曰圣人无常心，以百姓为心也。志，愿也。）
黄帝曰∶顺之奈何？岐伯曰∶入国问俗，入家问讳，上堂问礼，临病患问所便。（夫为国为家为身之道各有其理，不循其理而欲正之身者，未之有也。所以并须问者，欲各知其理而顺之也。俗讳礼便，人之理也，阴阳四时，天地之理也，存生之道，缺一不可，故常问之也。便，宜也，谓问病患寒热等病，量其所宜，随顺调之，故问所便者也。平按∶自上节顺者至本节岐伯曰，《甲乙经》无此文。注其理，二理字袁刻均作礼。所便下原抄本有者字，袁刻无。）黄帝曰∶便病患奈何？（言何方而知其所便也。平按∶《甲乙经》病下无人字。）岐伯曰∶夫人中热消瘅则便寒，寒中之属则便热。（中，肠胃中也。肠胃中热，多消饮食，即消瘅病也。瘅，热也，音丹。热中宜以寒调，寒中宜以热调，解其便也。平按∶夫人，人字《灵枢》、《甲乙经》均无。注瘅病下原有也字，寒调上原有以字，袁刻均无，谨根据原抄本补入。）胃中热则消谷，令人悬心善饥，齐以上皮热；（自此以下，广言热中寒中之状。胃中热以消谷，虚以喜饥，胃在齐上，胃中食气上熏，故皮热也。）肠中热则出黄如糜，齐以下皮寒。（阳上阴下，胃热肠冷，自是常理。今胃中虽热，不可过热，过热乖常。肠中虽冷，不可不和，不和则多热出黄。肠冷多热不通，故齐下皮寒也。平按∶糜下《甲乙经》有色字。齐《灵枢》、《甲乙经》均作脐，上同。）胃中寒则胀，肠中寒则肠鸣飧泄。（ ，叱邻反，张起也。飧音孙，谓食不消，下泄如水和饭也。冷气不下，故多胀。肠中冷而气转，故肠鸣也。平按∶ 《灵枢》作腹，《甲乙经》作填。）胃中寒，肠中热，则胀且泄；（以上肠胃俱热俱寒，此乃胃寒肠热俱下时也。胀是胃寒，泄是肠热，肠中不可热，令热则肠中不和，故胀且泄也。平按∶胀下《灵枢》有而字。注令热袁刻作今热。）胃中热，肠中寒，则疾饥，少腹痛。（此胃热肠寒俱时，胃热故疾饥，肠寒故腹痛也。
平按∶痛下《灵枢》、《甲乙经》均有胀字。）黄帝曰∶胃欲寒饮，肠欲热饮，两者相逆，便之奈何？且夫王公大人血食之君，骄恣从欲轻人，而无能禁之，禁之则逆其志，顺之则加其病，便之奈何？治之何先？（胃中常热，故欲沧沧而饮，肠中恒冷，故欲灼灼而食，寒热乖和则损于性命。若从欲则加病，逆志则生怒，二者不兼，故以先为问也。平按∶寒饮《灵枢》饮作饥。）岐伯曰∶人之情，莫不恶死而乐生，告之以其驭，语之以其道，示以其所便，开之以其所苦，虽有无道之人，恶有不听令者乎？（正可逆志以取其所乐，不可顺欲而致其所苦，故以道语之，无理不听也。平按∶《灵枢》驭作败，其道作其善，示以其所便作道之以其所便，听令者乎作听者乎。注理字疑衍，袁刻无。）黄帝曰∶治之奈何？岐伯曰∶春夏先治其标，后治其本；秋冬先治其本，后治其标。（本，谓根与本也。标，末也，方昭反，谓枝与叶也。春夏之时，万物之气上升，在标；秋冬之时，万物之气下流，在本。候病所在，以行疗法，故春夏取标，秋冬取本也。）黄帝曰∶便其相逆者奈何？（谓适于口则害于身，违其心而利于体者，奈何？平按∶《甲乙经》相逆作先逆。）岐伯曰∶便此者，食饮衣服，亦欲适寒温，寒无凄凄，暑无出汗，食饮者热毋灼灼，寒毋沧沧，（沧沧，寒也，音仓。寒无凄等，谓调衣服也，热毋灼等，谓调食饮也，皆逆其所便也。平按∶凄凄《灵枢》、《甲乙经》均作凄怆。）寒温中适，故气将持，乃不致邪僻。（五脏之中和适，则其真气内守，外邪不入，病无由生。平按∶将持《甲乙经》作搏持。邪僻下《灵枢》有也字。）久视伤血，夫为劳者，必内有所损，然后血等有伤。役心注目于色，久则伤心，心主于血，故久视伤血。平按∶注役心，役字别本作侵。久卧伤气，（人卧则肺气出难，故久卧伤肺，肺伤则气伤也。）久坐伤肉，（人久静坐，脾则不动，不动不使，故久坐伤脾，脾伤则肉伤也。）久立伤骨，（人之久立，则腰肾劳损，肾以主骨，故骨髓伤也。）久行伤筋，（人之久行，则肝胆劳损，肝伤则筋伤也。）此久所病也。（平按∶此久所病也《灵枢》作此五久劳所病也。）春三月，此谓发陈，（陈，旧也，言春三月，草木旧根旧子皆发生也。）天地俱生，万物以荣，（天之父也，降之以德，地之母也，资之以气，德之与气，俱能生也，物因德气，英华开发也。）夜卧蚤起，（春之三月，主胆，肝之府，足少阳用事，阴消阳息。
故养阳者，至夜即卧，顺阴消也。蚤字，古早字。旦而起，顺阳息也。平按∶蚤《素问》、《巢氏病源》均作早。注主胆肝之府袁刻作主肝胆之府。谨按主胆二字为句，肝之府三字为句，胆为足少阳经，与足厥阴经肝经为表里，于义既足，玩下文小肠心之府注自明。）广步于庭，被发缓形，以使志生，（广步于庭，劳以使志也。被发缓形，逸以使志也。劳逸处中，和而生也。故其和者，是以内摄生者也。）生而勿杀，予而勿夺，赏而勿罚，此春气之应也，养生之道也。（生、予、赏者，顺少阳也。杀、夺、罚者，逆少阳也。故顺成和，则外摄生也。内外和顺，春之应也。斯之顺者，为身为国养生道也。平按∶《素问》应下无也字。）逆则伤于肝，夏为寒为变，奉生长者少。（肝气在春，故晚卧形晚起，逸体急形，杀夺罚者，皆逆少阳也。故其为身者，逆即伤肝，夏为伤寒热病变也。其为国也，霜雹风寒灾害变也。春时内外伤者，奉夏生长之道不足也。平按∶《素问》逆则伤于肝作逆之则伤肝，夏为寒为变作夏为寒变，奉下无生字。《巢氏病源》夏字下有变字，寒下无为变二字。注晚卧下形字，恐衍文，袁刻无。）夏三月，此谓蕃秀，（蕃，伐元反，茂也。夏三月时，万物蕃滋茂秀增长者也。）天地气交，万物英实，（阴阳气和，故物英华而盛实也。平按∶《素问》英作华。）晚卧蚤起，（夏之三月，主小肠，心之腑，手太阳用事，阴虚阳盈。故养阳者，多起少卧也。晚卧以顺阴虚，蚤起以顺阳盈实也。平按∶《素问》晚作夜。）无厌于日，使志无怒，（日者为阳，故不可厌之。怒者为阴，故使志无怒之。）使英成秀，使气得泄，（使物华皆得秀长，使身开腠气得通泄也。平按∶《素问》英上有华字，作泄，下同，不再举。）若所爱在外，此夏气之应也，养生之道也。（内者为阴，外者为阳，诸有所爱，皆欲在阳，此之行者，应太阳之气，养生之道也。平按∶《素问》应下无也字，生作长。《巢氏病源》同。）逆之则伤心，秋为疟，则奉收者少，冬至重病。（蚤卧晚起，厌日生怒，伤英不秀，壅气在内，皆逆太阳气也。故夏为逆者，则伤乎心，秋为 疟，奉秋收之道不足，得冬之气，成热中病重也。平按∶《素问》奉上无则字。《巢氏病源》无则奉收者少、冬至重病二句。）
秋三月，此谓容平，（夏气盛长。至秋也，不盛不长，以结其实，故曰容平也。）天气以急，地气以明，（天气急者，风清气凉也。地气明者，山川景净也。）蚤卧蚤起，与鸡俱兴，（秋之三月，主肺脏，手太阴用事，阳消阴息。故养阴者与鸡俱卧，顺阴息也；与鸡俱起，顺阳消也。）使志安宁，以缓秋形，（春之缓者，缓于紧急，秋之缓者，缓于滋盛，故宁志以缓形。平按∶《素问》形作刑）收敛神气，使秋气平，（夏日之时，神气洪散，故收敛顺秋之气，使之和平也。平按∶注洪袁刻作涣。）无外其志，使肺气精，此秋气之应也，养收之道也。（摄志存阴，使肺气之无杂，此应秋气，养阴之道也。平按∶《素问》精作清，应下无也字。《巢氏病源》同。）逆之则伤肺，冬为飧泄，则奉养者少。（晚卧晚起，志不宁者，秋时以逆太阴气，秋即伤肺，至冬飧泄，奉冬养之道少也。平按∶《素问》奉养作奉藏。《巢氏病源》无则奉养者少句。）冬三月，此谓气闭藏，（阴气外闭，阳气内藏。平按∶《素问》无气字。《巢氏病源》同。）水冰地坼，（敕白反，分也。）毋扰于阳，（言居阴分，故毋扰阳。平按∶于《素问》作乎。）蚤卧晚起，（冬之三月，主肾脏，足少阴用事，阳虚阴盈。故养阴者，多卧少起。蚤卧顺阳虚，晚起顺阴盈也。）必待日光，使志若伏匿，（伏匿，静也。卧尽阴分，使志静也。平按∶《素问》匿上有若字。）若有私意，若已有德，去寒就温，（言十一月，阴去阳来，故养阴者，凡有私意，诸有所得，与阴俱去，顺阳而来，无相扰也。）（平按∶有德《素问》、《巢氏病源》均作有得，玩本注亦作得，恐系传写之讹。）毋泄皮肤，使气不极，此冬气之应也，养藏之道也。（闭诸腠理，使气不泄极也，斯之行者，应冬肾气，养阴之道也。平按∶《素问》不极作亟夺。）逆之则伤肾，春为痿厥，则奉生少也。（早起晚卧，不待日光，志气外泄，冬为逆者，伤肾痿厥，奉春养生之道少也。痿厥，不能行也，一曰偏枯也，于危反。平按∶《素问》则奉生少也作奉生者少。）天气清静，光明者也，（天道之气，清虚不可见，安静不可为，故得三光七耀光明者也。
玄元皇帝曰∶虚静者，天之明也。平按∶静顾本《素问》作净，赵府本仍作静。）藏德不上故不下。（天设日月，列星辰，张四时，调阴阳，日以曝之，夜以息之，风以干之，雨露濡之，其生物也，莫见其所养而物长，其所杀也，莫见其所丧而物亡，此谓天道藏德不上故不下者也。圣人象之，其起福也，不见其所以而福起，其除祸也，不见其所由而祸除，则圣人藏德不上故不下也。玄元皇帝曰∶上德不德，是以有德。即其事也。平按∶《素问》上作止。新校正云∶别本亦作上。）上下则日月不明，（君上情在，于己有私，修德遂不为德。玄元黄帝曰∶下德不失德，是以无德。君之无德，则令日月薄蚀、三光不明也。平按∶《素问》上下作天明。）邪害空窍，（空窍，谓三百六十五穴也。君不修德和阳气者，则疵疠贼风，入人空窍，伤害人也。）阳气闭塞，地气冒明，（阳气失和，故令阴气冒复三光。平按∶两气字下《素问》均有者字。）云露不精，则上应甘露不下，（阴气失和，致令云露无润泽之精，无德应天，遂使甘露不降，阴阳不和也。言白露者，恐后代字误也。平按∶《素问》云露作云雾，甘露作白露。）交通不表万物命，故不施。（阴阳不得交通，则一中分命，无由布表生于万物，德泽不露，故曰不施也。）不施，则名木多死，恶气发，风雨不节，甘露不下则菀不荣，贼风数至，豪雨数起，天地四时不相保，乃道相失则未央绝灭。（盗夸之君，德不施布，祸及昆虫，灾延草木，其有八种∶一者名木多死，谓名好草木不黄而落。二者恶气发，谓毒瓦斯疵疠流行于国。三者风雨不节，谓风不时而起，云不族而雨。四者甘露不下，谓和液无施。菀当为宛槁。宛，痿死。槁，枯也。于阮反。陈根旧枝死不荣茂。五者，贼风数至，谓风从冲上来，破屋折木，先有虚者被克而死。六者，豪雨数起，谓骤疾之雨，伤诸苗稼。七者天地四时不相保，谓阴阳乖缪，寒暑无节。八者，失道未央绝灭。未央者，久也。言盗夸之君，绝灭方久也。平按∶《素问》恶气发作恶气不发，甘露作白露，乃道作与道。）唯圣人顺之，故身无奇疾，万物不失，生气不竭。（唯圣人顺天，藏德不止，故有三德∶一者，身无奇疾，奇异邪气不及于身也。二者，万物不失，泽及昆虫，恩沾草木，各得生长也。三者，生气不竭。生气，和气也。和气不竭，致令云露精润，甘露时降也。平按∶《素问》顺作从，疾作病。）逆春气，则少阳不生，而肝气内变。（少阳，足少阳胆府脉，为外也。肝脏为阴，在内也。故腑气不生，脏气变也。）逆夏气，则太阳不长，心气内洞。（太阳，手太阳小肠腑脉，在外也。
心脏为阴，居内也。故腑气不生，脏气内洞。洞，疾流泄也。）逆秋气，则太阴不收，肺气焦漏。（太阴，手太阴肺之脉也。腠理豪毛受邪，入于经络，则脉不收聚，深入至脏，故肺气焦漏。焦，热也。漏，泄也。平按∶焦漏《素问》作焦满。新校正云∶焦满全元起本作进满，《甲乙经》、《太素》作焦满。玩本注焦，热也。漏，泄也。若作满，于泄字义不合，仍从原抄本作焦漏为是。）逆冬气，则少阴不藏，肾气浊沉。（少阴，足少阴肾之脉也。少阴受邪，不藏能静，深入至脏，故肾气浊沉，不能营也。平按∶浊沉《素问》作独沉。新校正云∶详独沉《太素》作沉浊。与此亦异。《甲乙经》作浊沉，同此。）失四时阴阳者，失万物之根也。（阴阳四时，万物之本也。人君违其本，故万物失其根。
平按∶《素问》作夫四时阴阳者，万物之根本也。）是以圣人春夏养阳，秋冬养阴，以顺其根，故与万物沉浮于生长之门。（圣人与万物俱浮，即春夏养阳也；与万物俱沉，即秋冬养阴也。与万物沉浮以为养者，志在生长之门也。平按∶顺《素问》作从，下同。）逆其根，则伐其本，坏其真。（逆四时之根者，则伐阴阳之本也，坏至真之道也。）故阴阳四时者，万物之终始也，死生之本也，逆之则灾害生，顺之则奇疾不起，是谓得道。（阴为万物终始之本也，阳为万物始生之源也。逆之则灾害生，入于死地也；顺之则奇疾除，得长生之道也。平按∶《甲乙经》无四时二字。《素问》奇疾作苛疾。）道者，圣人行之，愚者佩之。（圣人得道之言，行之于身，宝之于心府也；愚者得道之章，佩之于衣裳，宝之于名利也。）顺阴阳则生，逆之则死，顺之则治，逆之则乱。（生死在身，理乱在国。）反顺为逆，是谓内格。（不顺四时之养身，内有关格之病也。）是故圣人不治已病治未病，不治已乱治未乱，此之谓也。夫病已成形而后药之，乱成而后治之，譬犹渴而穿井，斗而铸兵，亦不晚乎！（身病国乱未有豪微而行道者，古之圣人也。病乱已微而散之者，贤人之道也。病乱已成而后理之者，众人之失也。理之无益，故以穿井铸兵无救之失以譬之也。平按∶《素问》病已成下无形字，乱下有已字，铸兵作铸锥，亦不晚乎作不亦晚乎。）卷第二
六气平按∶此篇，见《灵枢》卷六第三十《决气》篇，又见《甲乙经》卷一第十二。黄帝曰∶余闻人有精、气、津、液、血、脉，余意以为一气耳，今乃辨为六名，余不知其所以，愿闻何谓精？（一气者，真气也。真气在人，分一以为六别，故惑其义也。平按∶《灵枢》所以下有然字，无愿闻何谓精句。）岐伯曰∶两神相薄，合而成形，常先身生，是谓精。（但精及津、液，与气异名同类，故皆称气耳。雄雌二灵之别，故曰两神。阴阳二神相得，故谓之薄。和为一质，故曰成形。此先于身生，谓之为精也。平按∶薄《灵枢》、《甲乙经》均作搏。）何谓气？（下焦如渎，谓之津液。中焦如沤，谓之为营血。上焦如雾，为卫称气，未知所由。平按∶《甲乙经》无何谓气岐伯曰六字。）岐伯曰∶上焦开发，宣五谷味，熏肤熏肉，充身泽毛，若雾露之溉，是谓气。（上焦开发，宣扬五谷之味，熏于肤肉，充身泽毛，若雾露之溉万物，故谓之气，即卫气也。平按∶《灵枢》、《甲乙经》均无熏肉二字。）何谓津？岐伯曰∶腠理发泄，汗出腠理，是谓津。（腠理所泄之汗，称之为津。平按∶汗出腠理《灵枢》作汗出溱溱。）何谓液？岐伯曰∶谷气满，淖泽注于骨，骨属屈伸，光泽补益脑髓，皮肤润泽，是谓液。（淖，□卓反，濡润也。通而言之，小便、汗等，皆称津液；今别骨节中汁为液，故余名津也。五谷之精膏，注于诸骨节中，其汁淖泽，因屈伸之动，流汁上补于脑，下补诸髓，旁益皮肤，令其润泽，称之为液。平按∶谷气满《灵枢》、《甲乙经》作谷入气满。
光泽，《灵枢》作泄泽，《甲乙经》作出泄。）何谓血？岐伯曰∶中焦受血于汁，变化而赤，是谓血。（五谷精汁在于中焦，注手太阴脉中，变赤循脉而行，以奉生身，谓之为血也。平按∶中焦受血于汁《灵枢》作中焦受气取汁，《甲乙经》作中焦受汁。）何谓脉？岐伯曰∶壅遏营气，令毋所避，是谓脉。（盛壅营血之气，日夜营身五十周，不令避散，故谓之脉也。平按∶《甲乙经》壅作拥。）黄帝曰∶六气者，有余不足，气之多少，脑髓之虚实，血脉之清浊，何以知之？（六气之中，有余不足，总问也。脑髓等别问，取其所知也。平按∶注取别本作求。）岐伯曰∶精脱者，耳聋；（肾以主耳，故精脱则耳聋。）气脱者，目不明；（五脏精气为目，故气脱则目暗。）津脱则腠理开，汗大泄；（前之二脱，言脱所由，故有脱也。以下三脱，直着其脱状，故津脱，腠理开、汗泄为状。）液脱者，骨属屈伸不利，色夭，脑髓消，酸，耳数鸣；（骨节相属之处无液，故屈伸不利。无液润泽皮毛，故色夭。脑髓无补，故脑髓消、 酸、耳鸣。 ，衡孟反。平按∶《甲乙经》骨属作骨痹。《灵枢》 作胫。）血脱者，色白，夭然不泽，其脉空虚，此其候也。（以无血，故色白。无血润肤，故不泽。脉中无血，故空虚。以为不足，虚之状也。平按∶不泽下《甲乙经》有脉脱者三字。）黄帝曰∶六气者，贵贱何如？岐伯曰∶六气者，各有部主也，其贵贱善恶可为常主，然五谷与为大海。（六气有部有主，有贵有贱，有善有恶，人之所受，各有其常，皆以五谷为生成大海者也。平按∶与为大海《灵枢》、《甲乙经》均作与胃为大海也。）卷第二
九气平按∶此篇见《素问》卷十一第三十九《举痛论》篇，又见《甲乙经》卷一第一。黄帝曰∶余闻百病生于气也，怒则气上，喜则气缓，悲则气消，恐则气下，寒则气收聚，炅则腠理开气泄，忧则气乱，劳则气耗，思则气结，九气不同，何病之生？（炅音桂，热也。人之生病，莫不内因怒喜思忧恐等五志，外因阴阳寒暑，以发于气而生百病。所以善摄生者，内除喜怒，外避寒暑，故无道夭，遂得长生久视者也。若纵志放情，怒以气上伤魂，魂伤肝伤也。若喜气缓伤神，神伤心伤也。若忧悲气消亦伤于魂，魂伤肝伤也。恐以气下则伤志，志伤肾伤也。若多寒则气收聚，内伤于肺也。若多热腠理开泄，内伤于心也。忧则气乱伤魄，魄伤则肺伤也。若多劳气耗，则伤于肾。思以气结伤意，意伤则脾伤也。五脏既伤，各至不胜时则致死也，皆由九邪生于九气，所生之病也。
平按∶《素问》余闻作余知，气收下无聚字，气泄上无腠理开三字，忧作惊。新校正云∶按《太素》惊作忧。与此正合。又注伤魄魄伤二魄字，原抄作魂，原校作魄。按经文云∶肺藏气，气舍魄。又云∶肺在志为忧。作伤魄亦合。）岐伯曰∶怒则气逆，甚则欧血及食而气逆上也。（因引气而上，故气逆。怒甚气逆，则致欧血及食气逆上也。平按∶食而气逆《素问》作飧泄。按新校正云∶按《甲乙经》、《太素》作食而气逆。与此正合。）喜则气和志达，营卫行通利，故气缓焉。（喜则气和志达，营卫行利，故气缓为病也。平按∶通上《素问》《甲乙经》均无行字。）悲则心系急，肺布叶举，两焦不通，营卫不散，热气在中，故气消。（肝脉上入颃颡，连目系；支者，从肝别贯膈，上注肺。肺以主悲，中上两焦在于心肺，悲气聚于肺，叶举心系急，营卫之气在心肺，聚而不散，神归不移，所以热而气消虚也。平按∶《素问》两焦不通作而上焦不通。新校正云∶按《甲乙经》、《太素》作两焦不通。与此正合。又王注释布叶谓布盖之大叶，新校正疑非是，复引全元起云∶悲则损于心，心系急则动于肺，肺气系诸经，逆故肺布而叶举。安得谓肺布为肺布盖之大叶。据此，则全注与本注意合。）恐则精却，却则上焦闭，闭则气还，还则下焦胀，故气不行。（虽命门藏精，通名为肾，脉起肾，上贯肝膈，入肺中；支者，从肺络心，注胸中。
故人惊恐，其精却缩。上焦起胃口上，上焦既闭不通，则气不得上，还于下焦，下焦胀满，气不得行。平按∶精却《甲乙经》作神却。又《素问》新校正云∶气不行当作气下行。玩本注，仍当作气不行。）热则腠理开，营卫通，故汗大泄。（气不得行，或因热而腠理开，营卫外通，汗大泄也。平按∶《素问》、《甲乙经》热作炅。《素问》故汗大泄作汗大泄故气泄。）寒则腠理闭，气不行，故气收聚。（因营卫不通，遇寒则腠理闭塞，则气聚为病也。平按∶寒则腠理闭，《甲乙经》无此三句，《素问》在炅则腠理开三句之前。聚《素问》作矣。）忧则心无所寄，神无所归，虑无所定，故气乱。（心，神之用。人之忧也，忘于众事，虽有心情，无所任物，故曰无所寄。气营之处，神必归之，今既忧繁，气聚不行，故神无归也。虑，亦神用也，所以忧也不能逆虑于事，以气无主守，故气乱也。平按∶《素问》、《甲乙经》忧均作惊。新校正云∶《太素》惊作忧。寄《素问》、《甲乙经》均作倚。注心情别本作心精。）劳则喘喝汗出，内外皆越，故气耗。（人之用力劳乏，则气并喘喝，皮腠及五内腑皆汗，以汗即是气，故汗出内外气衰耗也。平按∶喘喝顾本《素问》作喘息，赵府本作喘且，《甲乙》同。内外《素问》作外内。）思则身心有所存，神有所止，气留而不行，故气结矣。（专思一事，则心气驻一物。所以神务一物之中，心神引气而聚，故结而为病也。平按∶身《素问》、《甲乙经》均无。《甲乙经》存作伤。《素问》止作归正，新校正云∶按《甲乙经》归正二字作止字。气留《甲乙经》作气流。）卷第二
调食平按∶此篇自篇首至皆辛，见《灵枢》卷八第五十六《五味》篇，又见《甲乙经》卷六第九，惟编次前后稍异。自肝色青至五味所宜，见《素问》卷七第二十二《藏气法时论》。自黄帝问少俞曰至走肉矣，见《灵枢》卷九第六十三《五味论》。自五味至末，见《灵枢》卷十二第七十八《九针论》，又见《素问》卷七第二十三《宣明五气篇》。黄帝曰∶愿闻谷气有五味，其入五脏，分别奈何？（谷气津液，味有五种，各入其五脏，别之奈何？）伯高曰∶胃者，五脏六腑之海也，水谷皆入于胃，五脏六腑皆禀于胃。（胃受水谷，变化以滋五脏六腑，五脏六腑皆受其气，故曰皆秉也。平按∶《甲乙经》伯高曰作岐伯对曰，无水谷二字。禀下《灵枢》有气字。）五味各走其所喜，谷味酸，先走肝，谷味苦，先走心，谷味甘，先走脾，谷味辛，先走肺，谷味咸，先走肾。（五味所喜，谓津液变为五味，则五性有殊，性有五行，故各喜走同性之脏。平按∶《甲乙经》自谷味酸以下至走肾，文法与此不同，而义意相类。）谷气津液已行，营卫大通，乃化糟粕，以次传下。（水谷化为津液，清气犹如雾露，名营卫，行脉内外，无所滞碍，故曰大通。其沉浊者，名为糟粕。泌别汁入于膀胱，故曰以次传下也。粕，颇洛反。
平按∶《甲乙经》谷气下有营卫俱行四字，糟粕上无化字。）黄帝曰∶营卫之行奈何？（因前营卫大通之言，故问营卫所行。平按∶《甲乙经》之行作俱行。）伯高曰∶谷始入于胃，其精微者，先出于胃之两焦，以既五脏，别出两行于营卫之道。（精微，津液也。津液资五脏已，卫气出胃上口，营气出于中焦之后，故曰两行道也。平按∶既《灵枢》、《甲乙经》均作溉。行上《甲乙经》有焦字。）其大气之搏而不行者，积于胸中，命曰气海，出于肺，循喉咙，故呼则出，吸则入。（搏，谤各反，聚也。谷化为气，计有四道∶精微营卫，以为二道；化为糟粕及浊气并尿，其与精下传，复为一道；搏而不行，积于胸中，名气海，以为呼吸，复为一道，合为四道也。平按∶《甲乙经》命曰作名曰。《灵枢》咙作咽。）天之精气，其大数常出三入一，故谷不入，半日则气衰，一日则气少矣。（天之精气，则气海中气也。气海之中，谷之精气，随呼吸出入也。人之呼也，谷之精气三分出已，及其吸也，一分还入，即须资食，充其肠胃之虚，以接不还之气。若半日不食，则肠胃渐虚，谷气衰也。一日不食，肠胃大虚，谷气少也。七日不食，肠胃虚竭，谷气皆尽，遂命终也。平按∶天之精气《灵枢》、《甲乙经》作天地之精气。）黄帝曰∶谷之五味，可得闻乎？伯高曰∶请尽言之。（充虚接气，内谷为宝，故因其问，请尽言之。）五谷∶（五谷、五畜、五果、五菜，用之充饥，则谓之食，以其疗病，则谓之药。是以脾病宜食粳米，即其药也，用充饥虚，即为食也。故但是入口资身之物，例皆若是。此谷、畜、果、菜等二十物，乃是五行五性之味，脏腑血气之本也，充虚接气，莫大于兹，奉性养生，不可斯须离也。黄帝并根据五行相配、相克、相生，各入脏腑，以为和性之道也。案神农及名医《本草》，左右不同，各根据其本具录注之，冀其学人量而取用也。）粳米饭甘，（味苦平，无毒。稻米味甘温生。
平按∶《灵枢》粳作，音庚。《灵枢》、《甲乙经》均无饭字。注生原抄作生，原校作平。）麻酸，（胡麻味甘平，麻子味甘平。）大豆咸，（大豆黄卷味甘平，无毒。生大豆味甘平。）麦苦，（大麦味咸温微寒，无毒，似麦无皮。麦味甘微寒，无毒。小麦味甘微寒，无毒。）黄黍辛。（丹黍米味苦微温，无毒。黍米味甘温，无毒。）五果∶枣甘，（大枣味甘平，杀乌头毒。生枣味辛。）李酸，（仁，味苦甘平，无毒。实，味苦。平按∶注仁别本作李。）栗咸，（栗味咸温，无毒。）杏苦，（核，味甘苦温。花，味苦，无毒。实，味□酸。）桃辛。（核，味苦甘平，无毒。实，味酸。）五畜∶（牛甘，肉味甘平，无毒。）犬酸，（牝犬肉味咸酸，无毒。）猪咸，（肉味苦。平按∶《甲乙经》猪作豕，下同。）羊苦，（味甘大热，无毒。）鸡辛。（丹雄鸡味甘微温微寒，无毒。白雄鸡肉微温。乌雄鸡肉温也。平按∶《甲乙经》牛犬豕羊鸡下均有肉字。）五菜∶葵甘，（冬葵子味甘寒，无毒，黄芩为之使。葵根味甘寒，无毒。叶为百菜主。心伤人。）韭酸，（味辛酸温，无毒。）藿咸，（案《别录》小豆叶为藿。）薤苦，（味辛苦温，无毒。）葱辛。（葱实味辛温，无毒。根主伤寒头痛。汁平。）五色∶黄色宜甘，青色宜酸，黑色宜咸，赤色宜苦，白色宜辛。（养生疗病，各候五味之外色，以其味益之也。平按∶《甲乙经》黄青黑赤白下均无色字。）凡此五者，各有所宜。所言五宜者∶脾病者，宜食粳米饭牛肉枣葵；（脾病食甘，《素问》甘味补，苦味为泻。平按∶所言五宜者《灵枢》作五宜所言五色者。）心病者，宜食麦羊肉杏薤；（心病食苦，《素问》咸味补，甘味为泻。）肾病者，宜食大豆黄卷猪肉栗藿；（肾病食咸，《素问》咸味泻，苦味为补也。黄卷，以大豆为之。）肝病者，宜食麻犬肉李韭；（肝病食酸，《素问》酸味泻，辛味为补。）肺病者，宜食黄黍鸡肉桃葱。（肺病食辛，《素问》辛味泻，酸味为补。平按∶《甲乙经》黍上无黄字。）五禁∶肝病禁辛，心病禁咸，脾病禁酸，肾病禁甘，肺病禁苦。（五味所克之脏有病，宜禁其能克之味。）肝色青，宜食甘，粳米饭牛肉枣皆甘；（肝者，木也。甘者，土也。宜食甘者，木克于土，以所克资肝也。